Foto: FAH



PREDSJEDNIK Mosta nezavisnih lista i potpredsjednik Vlade Božo Petrov rekao je u ponedjeljak u Rijeci kako smatra da u politici može biti poštenja i etike, da će Most ovoga puta tražiti jača jamstva od mogućih partnera, da ne isključuje suradnju sa SDP-om, ali bez Milanovića u izvršnoj vlasti.



Ocijenio je da promjena jednog čovjeka na čelu HDZ-a ne znači promjenu situacije u stranci te da se onima koji su opozvali Vladu ne može vjerovati.



Petrov je u Rijeci nazočio na otvaranju Ureda Mosta u Rijeci, a popodne posjetio Rektorat Sveučilišta u Rijeci i Studentski centar u Sveučilišnom kampusu na Trsatu.



Tražit ćemo puno jača jamstva - Hrvatska više nema vremena



Ovoga puta ćemo tražiti puno jača jamstva jer Hrvatska više nema vremena, a njih pozivam da se konačno odluče raditi na dobrobit svih građana, kazao je Petrov ističući da je „Most u ovih šest mjeseci udario potpuno drukčije standarde.“ Na pitanje kako će bilo koga pridobiti za jamstva, odgovorio je da će „inicijativom građana i javnošću prisiliti jedne ili druge da prihvate jamstva i budu odgovorni, a mi ćemo podsjećati građana dokle se došlo s aktivnostima i projektima i pozvati ih da budu spremni, ako se političari ne budu htjeli držati potpisanoga, primjerice na referendume.“



Na upit koja će jamstva tražiti, Petrov je rekao da će se to odraditi u suradnji s Nacionalnim vijećem Mosta, te da će to reći kada budu predstavljali konkretan program. Uskoro će predstaviti i sve izborne liste. Rekao je da su HDZ i SDP bolje surađivali u Saboru, nego što je Domoljubna kolicija surađivala u Vladi te da su sve inicijative Mosta bile blokirane. Vidjet će kakva jamstva mogu tražiti ali da neće ulaziti u bilo kakve dogovore, a da nisu sigurni da će se programi ostvariti. Rekao je da je Most bio jedini jamac stabilnosti Vlade.



Na pitanje o suradnji s HDZ-om ili SDP-om, Petrov je rekao da je predizborni cirkus smiješno komentirati. „Ne vjerujem da će današnje izjave ostati iste nakon izbora i to je razlog zbog kojeg ćemo tražiti jamstva. Nama je svejedno, budući ih definiramo istima, no bitan je program i jamstva na temelju kojih ćemo tražiti partnera.



Što se tiče SDP-a ne znam na koji način možemo surađivati s Milanovićem koji je išao prevariti Most za prošle parlamentarne izbore, a sada je odabrao taktiku gašenja bilo kakvih odnosa s Mostom, jer mu tako odgovara, jer ga je strah da birači koji imaju više lijeva svjetonazorska stajališta, na kraju ne glasaju za Most“, rekao je. „To ne znači da mi isključujemo SDP, mi samo ne vidimo na koji način takav Milanović može sudjelovati u izvršnoj vlasti, pogotovo uz ovo što se otkriva u zadnjih mjesec dana", naveo je Petrov.



Govoreći o HDZ-u, rekao je da „ne vide način kako istim čelnim ljudima koji su opozvali ovu Vladu možemo vjerovati da će se držati riječi.“ Smatra da promjena jednog čovjeka u stranci ne znači promjenu stranke. „Čisto ušmikavanje pred izbore bez jasne strategije i odluke da će se situacija u stranci promijeniti, da će to biti više izražen demokratski proces, nama ne znači nista“, istaknuo je.



Bez Mosta se neće moći sastaviti Vlada



Na pitanje što onda očekuje, Petrov je odgovorio da očekuje promjenu. „Očekujem promjenu koja će se dogoditi i u SDP-u i HDZ-u, a promjena može biti i u sazivu njihovih saborskih zastupnika i u čelništvu tih stranaka, jer ser vidjelo da u obje stranke odluke donose samo njihovi predsjednici, a predsjedništvo im je za ukras.“ S kim ćete onda, ako se SDP i HDZ drastično ne promijene, pitali su novinari, a on je odgovorio da, ako se ne promijene i ne daju jasna jamstva - mogu skupa te da je simptomatično da se zadnja dva mjeseca najavljuje velika koalicija.



Most očekuje barem jednak odaziv građana i barem jednako mandata, a Petrov se nada da su građani prepoznali njihov rad. „Najvažnije je da se bez Mosta neće moći sastaviti Vlada, imao 15 ili 30 mandata, a toga se boje i SDP i HDZ“, smatra.



Saborska zastupnica Mosta Ines Strenja Linić najavila je da će Most svoj program izložiti nakon početka predizborne kampanje, a na upit o njegovim važnim odrednicima, Petrov je rekao da će zastupati većinom iste programe, s dodacima, da će predstaviti ekonomski program za gospodarski razvoj, tražiti da se olakša poslovanje srednjih i malih poduzetnika, nastaviti raditi u području pravosuđa, uprave, regionalne i lokalne samouprave. Smatra da se porezi trebaju smanjiti u prvoj prilici, ali i da treba skrbiti i o deficitu.



Most neće uzimati donacije, jer smatraju da nije pravedno sada od ljudi tražiti bilo kakvu pomoć. „I HDZ i SDP imaju jako raširenu stanačku infrastrukturu i skupu mašineriju, a mi smo pokazali da nam to ne treba“, rekao je ističući da je najvažnija ideja, da ljudi prepoznaju što se želi, da će se to i napraviti. Najavio je da će Most imati drugačiji način širenja te da će četiri ureda Mosta, od kojih je riječki prvi, biti dovoljni da budu na korist građanima. Ostali novac će dobivati iz proračuna kao i druge stanke, smatraju da se na izborima ne treba rasipati te da se novac za stranke treba smanjiti, a povećati samo ako se povećaju i državni prihodi.



U nastavku je Petrov, odgovarajući na tvrdnju da je Rijeka domaći tren SDP-a, rekao da o tome ne vodi računa, da građani znaju tko je SDP i HDZ te da će Most svima ponuditi isto. S Plenkovićem još nije imao priliku razgovarati, a ni ne želi dok ne završe izbori. „Ako bude jedan od onih koji će kraju prihvatiti uvjete za pregovore, tada ćemo imati vremena za razgovor i moći ću procijeniti, a do tada me ne zanimaju ni Milanović ni Plenković“, rekao je.



Petrov se ne vidi ponovno u Banskim dvorima. „Uopće nitko iz Mosta ne uvjetuje bilo kakvu poziciju, tko će biti u banskim dvorima, ako Most bude uopće u izvršnoj vlasti, dogovorit će Nacionalno vijeće mosta“, rekao je.



Govoreći o posjetu riječkom Sveučilištu, naglasio je da su u to sveučilište uložena znatna državna sredstva, kao i EU fondova te da želi vidjeti kako nastaviti ulaganja.



Na upit ima li Most kandidata za ministra znanosti, rekao je da su “trenutno na stručnim pitanjima“, a na upit o novcu za nastavak kurikularne reforme, odgovorio je da novca ima, ali da je, kada su preuzimali vlast, bilo jako malo vremena, da su se određeni kriteriji morali zadovoljiti i da zbog toga nije bilo moguće raditi pravu kontrolu proračuna. Sada očekuje da će se proračun značajno mijenjati, ovisno o dugoročnim potrebama, a ne samo u linearnom rezanju. Kurikularna reforma nije samo to nego i reforma cjelokupnog obrazovanja, i sadržaj i sati, dodao je.



Aktivni sudionik Miloševićeve politike ne može nam držati lekciju



Komentirajući izjave srbijanskog ministra vanjskih poslova Ivice Dačića da u Hrvatskoj vladaju nasljednici ustaša i nacista, Petrov je ocijenio da je žalosno što se Srbija služi takvim načinom komunikacije te da se ondje očito još nisu pomirili s prošlošću. „Za razliku od vlade u Hrvatskoj, on i slični njemu bili su aktivni sudionici za vrijeme politike Slobodana Miloševića, tako da bi on trebao biti zadnji koji bi nam trebao držati lekcije o bilo čemu, a pogotovo o tom dijelu“, rekao je Petrov.



Na konferenciji za novinare najavljen je skori početak izgradnje sveučišne bolnice u Rijeci, kao i da Most neće odustati od zaštite nacionalnih interesa putem provedbe novog plana gospodarenja otpadom.

Tekst se nastavlja ispod oglasa